У XVIII—XIX стагоддзях Ляды былі значным цэнтрам культурнага жыцця яўрэйскай суполкі хасідаў. Гэтаму паспрыяў Рабі Шнэур Залман з Лядаў, заснавальнік хасідскага руху Хабад, які зараз з’яўляецца трэцім па колькасці прыхільнікаў хасідскім рухам у свеце. Рабі Шнэур Залман прыбыў у Ляды па запрашэнні ваяводы Станіслава Любамірскага пасля свайго другога турэмнага заключэння ў 1800 годзе. У 1805 годзе ён заснаваў тут адну з першых хасідскіх тыпаграфій на тэрыторыі Расійскай імперыі. Рабі пакінуў горад пад час Вайны 1812 года.